## La delegada del Consell a Castelló destaca el compromís de la Generalitat per impulsar iniciatives que dinamitzen l’economia dels municipis d’interior

*** Susana Fabregat s’ha reunit amb l’alcaldessa de Chóvar, Lorena Bonifás, i posteriorment ha visitat la planta embotelladora Aguas de Chóvar
* Subratlla que la Generalitat ha invertit 627.000 euros en el Parc Natural de la Serra d’Espadà “per a protegir el patrimoni, revitalitzar les zones rurals i crear noves oportunitats”
* Assegura que la planta embotelladora Aguas de Chóvar constituïx “un motor econòmic de la localitat” que contribuïx a fixar població**

La delegada del Consell a Castelló, Susana Fabregat, s’ha reunit amb l’alcaldessa de Chóvar, Lorena Bonifás, per a tractar sobre iniciatives que permeten enfortir l’economia local i millorar la qualitat de vida dels habitants d’esta població de l’Alt Palància.

Durant la visita institucional a l’ajuntament, en la qual també ha firmat en el llibre d’honor, la delegada del Consell ha reafirmat “el compromís del Consell per impulsar iniciatives que permeten dinamitzar l’economia dels municipis d’interior i assegurar un futur pròsper per als seus habitants”.

En este sentit, Fabregat ha recordat que la Generalitat ha destinat 627.000 euros a la restauració d’hàbitats i la conservació d’espècies en el Parc Natural de la Serra d’Espadà, la qual cosa constituïx “una inversió clau per a protegir el patrimoni, revitalitzar les zones rurals i crear noves oportunitats”, ha assegurat.

Posteriorment, ha visitat la planta embotelladora Aguas de Chóvar, al costat del president de Manantiales del Portell, Federico Félix, i el cap de la planta, Juan Puig, a on ha destacat que esta empresa és el “motor econòmic de la localitat”, ja que dona ocupació a unes quaranta persones i té una facturació anual de 12 milions d’euros, a més d’“un exemple d’èxit que contribuïx a fixar població”.

Fecha: 14/02/2025